25 vra hulp ná FB-vraag oor dwelmmetode | Netwerk24
Rassie Erasmus se uur lange klaaglied oor blaserflaters in die eerste toets tussen die Springbokke en Britse en Ierse Leeus het die rugbywêreld Donderdag soos 'n atoombom getref, maar as dit die toerspan uit die Noorde gepla het, het hul kaptein, Alu
25 vra hulp ná FB-vraag oor dwelmmetode
Deur Simvuyele Mageza 10 Februarie 2017 17:15
Altesame 25 dwelmslawe is van Vrydagoggend af in rehabilitasie nadat hulle 'n werksessie in Soshanguve, noord van Pretoria, bygewoon het.
Die Tshwane-Universiteit vir Tegnologie (TUT) se radiostasie, TUTfm, het sowat twee weke gelede die bluetooth-metode om dwelms te deel, op 'n oggendprogram bespreek, en dit het soos 'n veldbrand op sosiale media versprei.
Die bluetooth-metode is wanneer een persoon uit 'n groep van sowat vyf die dwelm nyaope rook en sy vriende dan sy bloed trek en hulself daarmee inspuit om ook bedwelm te raak.
Nyaope is 'n gewoonlik heroïen-gebaseerde dwelm wat na wat berig word ook anti-retrovirale middels kan bevat. Dit word soms met dagga gemeng.
Bapsy Sambo, een van die organiseerders van die werksessie, sê dit het as 'n gewone Facebook-inskrywing begin om reaksie te kry vir die oggendprogram.
"Ons wou mense aan die praat kry. Ons het op Facebook gevra wat mense van die bluetooth-metode dink, en dit het binne 'n paar uur soos veldbrand versprei.
"Ouers en selfs dwelmslawe het ons gebel om hulp te kry. Ons het besef iets moet gedoen word.
"Ons het die polisie genader en 'n rehabilitasiesentrum in Soshanguve het ook ingestem om te help."
Die polisie het glo sowat 30 dwelmslawe bymekaar gebring en hulle na die Mabopane-taxistaanplek geneem.
"Ons het oor die gevare van nie net bluetooth nie, maar van dwelmgebruik in die algemeen, gepraat. Daar was musiekoptredes en gratis MIV/vigs-toetse vir diegene wat wou. Voormalige dwelmslawe het ook hul stories met ons gedeel en andere aangemoedig om hulle te rehabiliteer," het Sambo gesê.
Altesame 25 dwelmslawe het ingestem om ses weke lank gratis rehabilitasie te ontvang.
"Ons is so bly ons kon 'n verskil in mense se lewe maak. Ons hoop om dit weer te kan doen," het Sambo gesê.